Kommissionens afgørelse

af 2. april 2004

om overdragelse til gennemførelseskontorer af forvaltningen af en førtiltrædelsesforanstaltning inden for landbrug og udvikling af landdistrikter i Republikken Slovenien i førtiltrædelsesperioden

(2004/308/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), særlig artikel 4, stk. 5 og 6, og

ud fra følgende betragtninger:

(1) Det særlige tiltrædelsesprogram for landbrug og udvikling af landdistrikter i Republikken Slovenien (i det følgende benævnt "Sapard") blev godkendt ved Kommissionens afgørelse af 27. oktober 2000(3) og senest ændret ved Kommissionens afgørelse af 24. november 2003 i overensstemmelse med artikel 4, stk. 5, i forordning (EF) nr. 1268/1999.

(2) Den slovenske regering og Kommissionen, der handler på Fællesskabets vegne, undertegnede den 5. marts 2001 den flerårige finansieringsaftale om de tekniske, juridiske og administrative regler for gennemførelsen af Sapard, senest ændret ved den årlige finansieringsaftale for 2003, som trådte endeligt i kraft den 11. november 2003.

(3) De slovenske myndigheder har udpeget et Sapard-kontor, nemlig Republikken Sloveniens kontor for landbrugsmarkeder og udvikling af landdistrikter, til at gennemføre nogle af de foranstaltninger, der er fastsat i Sapard. Finansministeriet, den nationale fond, er blevet udpeget til at varetage de finansielle funktioner, der skal udføres i forbindelse med gennemførelsen af Sapard.

(4) På grundlag af en analyse af forvaltningskapaciteten for de nationale og sektorspecifikke programmer/projekter samt finanskontrolprocedurerne og -strukturerne vedrørende offentlige finanser som fastsat i artikel 12, stk. 2, i forordning (EF) nr. 1266/1999 i de enkelte tilfælde vedtog Kommissionen afgørelse 2001/820/EF af 19. november 2001 om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Slovenien i førtiltrædelsesperioden(4) med hensyn til visse foranstaltninger under Sapard.

(5) Kommissionen har siden foretaget en yderligere analyse efter artikel 12, stk. 2, i forordning (EF) nr. 1266/1999 med hensyn til foranstaltning 5 "Teknisk bistand" (i det følgende benævnt "foranstaltning 5") som fastsat i Sapard. Kommissionen mener, at Republikken Slovenien også med hensyn til nævnte foranstaltning opfylder artikel 4, 5 og 6 i og bilaget til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(5) og minimumsbetingelserne i bilaget til forordning (EF) nr. 1266/1999.

(6) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør med hensyn til foranstaltning 5 overlades til Sapard-kontoret og den nationale fond i Republikken Slovenien at forvalte støtten decentralt.

(7) Da Kommissionens kontrol af foranstaltning 5 er baseret på et system, der endnu ikke er fuldt operationelt med hensyn til alle relevante elementer, er det dog hensigtsmæssigt foreløbigt at overlade forvaltningen af Sapard til Sapard-kontoret og den nationale fond i henhold til artikel 3, stk. 2, i forordning (EF) nr. 2222/2000.

(8) Fuld overdragelse af forvaltningen af Sapard kan først overvejes, efter at yderligere kontrol for at sikre, at systemet fungerer tilfredsstillende, er foretaget, og efter at eventuelle henstillinger, som Kommissionen måtte afgive om overdragelse af forvaltningen af støtte til Sapard-kontoret og den nationale fond i Republikken Slovenien, er fulgt.

(9) Den 14. november 2001 fremsatte de slovenske myndigheder forslag til regler om støtteberettigelse for udgifter i overensstemmelse med artikel 4, stk. 1, i afsnit B i den flerårige finansieringsaftale. Listen blev delvis ændret ved brev af 21. august 2003. Kommissionen skal træffe afgørelse om dette spørgsmål.

(10) Ifølge artikel 9, stk. 1, andet led, i forordning (EF) nr. 2222/2000 kan udgifter til teknisk bistand, som modtageren afholder inden datoen for vedtagelse af Kommissionens afgørelse, være refusionsberettigede. Den dato, fra hvilken sådanne udgifter vil kunne refunderes, bør derfor fastlægges nærmere -

TRUFFET FØLGENDE AFGØRELSE:

Artikel 1

Kravet om, at Kommissionen på forhånd skal godkende Republikken Sloveniens udvælgelse af projekter og indgåelse af kontrakter som fastsat i artikel 12, stk. 1, i forordning (EF) nr. 1266/1999 for foranstaltning 5, fraviges hermed.

Artikel 2

Forvaltningen af Sapard overdrages foreløbigt til:

1) Republikken Sloveniens kontor for landbrugsmarkeder og udvikling af landdistrikter, der er beliggende Dunajska Str. 160, 1000 Ljublana, Republikken Slovenien, til gennemførelse af foranstaltning 5 som fastsat i det program for landbrug og udvikling af landdistrikter, der blev godkendt ved nævnte kommissionsafgørelse, og

2) den nationale fond under Republikken Sloveniens finansministerium, der er beliggende Beethovnova Str. 11, 1502 Lubljana, Republikken Slovenien, som skal varetage de finansielle funktioner, der skal udføres i forbindelse med gennemførelsen af Sapard-foranstaltning 5 for Republikken Slovenien.

Artikel 3

EF medfinansierer kun udgifter i forbindelse med foranstaltning 5 fra den 27. oktober 2000, hvis de i intet tilfælde er udbetalt af Sapard-kontoret før datoen for vedtagelse af denne afgørelse.

Artikel 4

De regler for støtteberettigelse for udgifter i forbindelse med foranstaltning 5, som de slovenske myndigheder fremsatte forslag til i brev af 21. august 2003 og hos Kommissionen er registreret under nr. AGR A/29346, finder anvendelse, medmindre andet følger af en beslutning om at yde støtte efter Sapard til individuelle modtagere.

Udfærdiget i Bruxelles, den 2. april 2004.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 161 af 26.6.1999, s. 87. Senest ændret ved forordning (EF) nr. 696/2003 (EUT L 99 af 17.4.2003, s. 24).

(3) K(2000) 3138 endelig.

(4) EFT L 307 af 24.11.2001, s. 25.

(5) EFT L 253 af 7.10.2000, s. 5. Senest ændret ved forordning (EF) nr. 188/2003 (EUT L 27 af 1.2.2003, s. 14).